b'\n_START_ARTICLE_\nTver\n_START_PARAGRAPH_\nTver [tv\xc3\xa9r] (rusko \xd0\xa2\xd0\xb2\xd0\xb5\xd1\x80\xd1\x8c) (v \xc4\x8dasu 1931\xe2\x80\x941990 Kalinin (\xd0\x9a\xd0\xb0\xd0\xbb\xd0\xb8\xcc\x81\xd0\xbd\xd0\xb8\xd0\xbd)) je mesto v Rusiji, upravno sredi\xc5\xa1\xc4\x8de Tverske oblasti in pristani\xc5\xa1\xc4\x8de na reki Volgi. _NEWLINE_Leta 2006 je mesto \xc5\xa1telo 405.600 prebivalcev. Razteza pa se na povr\xc5\xa1ini 147\xc2\xa0km\xc2\xb2. Le\xc5\xbei ob soto\xc4\x8dju reke Tverce v reko Volgo, poleg tega pa \xc5\xa1e na bregovih rek Tmaka, Lazur, Sominka. Od Moskve je oddaljeno 167\xc2\xa0km, od Sankt Peterburga pa 485\xc2\xa0km. Mesto predstavlja pomembno \xc5\xbeelezni\xc5\xa1ko postajo na liniji Moskva - Sankt Peterburg._NEWLINE_Mesto le\xc5\xbei v milem celinskem podnebju: povpre\xc4\x8dna januarska temperatura je -9,6\xc2\xa0\xc2\xb0C, julijska pa 18,2\xc2\xa0\xc2\xb0C. Povpre\xc4\x8dna letna koli\xc4\x8dina padavin zna\xc5\xa1a 593\xc2\xa0mm.\n_START_SECTION_\nNastanek mesta\n_START_PARAGRAPH_\nV drugi polovici 12. stoletja je Tver predstavljal manj\xc5\xa1o trdnjavo na zahodni meji Suzdalske kne\xc5\xbeevine, v prvi tretjini 13. stoletja pa je bil Tver del Perejaslavske kne\xc5\xbeevine. Leta 1238 so mesto razru\xc5\xa1ili Mongoli.  _NEWLINE_Voskresenski letopis trdi, da je obnovo mesta po razru\xc5\xa1enju vodil knez Jaroslav Vsevolodovi\xc4\x8d, v zgodovinski literaturi pa obstaja domneva, ki pravi, da je mesto Tver najprej le\xc5\xbealo na levem bregu Volge - pri ustju reke Tverce, po razru\xc5\xa1itvi leta 1238 pa naj bi mesto preselili na desni breg Volge - k ustju reke Tmake. _NEWLINE_Okoli leta 1247 je bilo mesto v upravljanje dodeljeno knezu Aleksandru Nevskemu, v \xc4\x8dasu med letoma 1252 in 1255 pa je z mestom upravljal njegov brat Jaroslav III. Jaroslavi\xc4\x8d - za\xc4\x8detniku tverske kne\xc5\xbeje dinastije. Leta 1247 je Tver postal glavno mesto Tverske kne\xc5\xbeevine. Zgodovinsko jedro starega mesta je tvoril Tverski Kremelj.\n_START_SECTION_\nZgodovina mesta\n_START_PARAGRAPH_\nGeografska lega mesta je na pomembni trgovski poti, ki je povezovala Novgorod s severovzhodnimi deli stare Rusi in precej\xc5\xa1nja oddaljenost od Zlate horde sta pripomogla k temu, da se je v mesto priseljevalo veliko ljudi iz drugih ruskih pokrajin. Mesto je hitro raslo. Leta 1265 je mesto postalo del \xc5\xa1kofije. Hitre rasti mesta nista ustavila niti dva velika po\xc5\xbeara v letih 1276 in 1282, ko je mesto pogorelo do tal. Tak\xc5\xa1ni po\xc5\xbeari so bili v lesenih staroruskih mestih pogosti.  _NEWLINE_Hitro rast mesta med drugim povezujejo tudi z dejstvom, da se je politi\xc4\x8dna vloga mesta spremenila. Leta 1264 je tverski knez Jaroslav postal veliki knez vladimirski, vendar je kljub temu \xc5\xa1e naprej \xc5\xbeivel v mestu Tver. V \xc4\x8dasu, ko je mestu vladal naslednik kneza Jaroslava - njegov sin knez Mihail Jaroslavi\xc4\x8d so v mestu prvi\xc4\x8d po 50. letih obnovili tradicijo pisanja letopisa in zidanje kamnitih zgradb.  _NEWLINE_Zgradili so kamnito Cerkev Marijinega vnebovzetja in Stolnico odre\xc5\xa1enja in zveli\xc4\x8danja. Poleg kremlja so rastla tverska naselja, v katerih so v glavnem \xc5\xbeiveli obrtniki._NEWLINE_K rasto\xc4\x8di mo\xc4\x8di mesta je pripomoglo tudi dejstvo, da se je mongolski vojskovodja leta 1293 odlo\xc4\x8dil, da mesta ne bo napadel. Prenos naslova velikega kneza vladimirskega na kneza Mihaila Jaroslavi\xc4\x8da Tverskega je pri\xc4\x8dal o tem, da je Tver postal glavno mesto najmo\xc4\x8dnej\xc5\xa1e kne\xc5\xbeevine v Severovzhodni Rusi. Tverski knezje, ki so se borili z Zlato hordo in veliko kne\xc5\xa1tvo vladimirsko, so brez prekinitve utrjevali mesto. Od konca 13. stoletja do prve tretjine 14. stoletja je bilo mesto Tver najve\xc4\x8dje sredi\xc5\xa1\xc4\x8de nacionalno osvobodilnega boja ruskega naroda proti Hordi._NEWLINE_Protimongolska politika tverskih knezov je pripomogla k rasti politi\xc4\x8dnega ugleda mesta Tver. Mestni prebivalci so bili med prvimi, ki so se dvignili v boj proti Hordi: leta 1317 so premagali vojsko mongolskega vojskovodje Kavgadija in moskovskega kneza Jurija v bitki pri vasi Bartenjevo. Leta 1320 je kneginja Anna poro\xc4\x8dila svojega najstarej\xc5\xa1ega sina Dimitrija z Marijo, h\xc4\x8derko litovskega velikega kneza Gedimina. Takrat je Tver z Veliko Litovsko kne\xc5\xbeevino navezal stike, ki se niso pretrgali vse do leta 1485. _NEWLINE_V mestu se je razvila svojevrstna umetni\xc5\xa1ka \xc5\xa1ola: razvijali so se arhitektura, ikonopisje, prepisovanje knjig, juvelirstvo in dekorativno uporabne umetnosti, v mestu so kovali svoje kovance. Tverski trgovci so trgovali v Smolensku, Kijevu, Vitebsku, Dorogobu\xc5\xbeu, Vjazmi, Polocku, Vilni,... Tverski rokodelci so bili znani po obdelavi kovin (v 14. stoletju so se tverske klju\xc4\x8davnice prodajale na \xc4\x8ce\xc5\xa1kem).\n_START_SECTION_\nZoperstavljanje Moskvi\n_START_PARAGRAPH_\nLeta 1327 se je v mestu Tver vnel mo\xc4\x8dan upor proti Hordi. Ob pomo\xc4\x8di moskovskega kneza Ivana Kalite je bil upor kruto zatrt, mesto pa razru\xc5\xa1eno. Opusto\xc5\xa1enje je pomenilo za\xc4\x8detek upadanja politi\xc4\x8dnega vpliva mesta Tver._NEWLINE_V 14. stoletju so tverski knezje ob nepretrgani borbi z Moskvo utrjevali mesto: leta 1372 sta bila dokon\xc4\x8dana kanal in nasip med rekami Volgo in Tmako, ki je leta 1375 moskovskemu knezu Dmitriju Ivanovi\xc4\x8du in njegovi veliki vojski prepre\xc4\x8dil vdor v mesto. Ve\xc4\x8dja gradbena dela so v mestu potekala v letih 1387, 1395, 1413 in 1446 - 1447 (praviloma so bila vedno povezana z zaostrenimi politi\xc4\x8dnimi odnosi in gro\xc5\xbenjami s strani Moskve). Ker je mesto \xc5\xbee konec 13. stoletja zavzelo polo\xc5\xbeaj mo\xc4\x8dnega nasprotnika Horde, je bil Tver vse do druge polovice 15. stoletja pogosto tar\xc4\x8da mongolskih napadov, ravno tako pa napadov s strani Moskve. V tej bitki je Tver postopoma izgubljal prvo mesto med starimi ruskimi kne\xc5\xbeevinami v Severnovzhodni Rusi. Vlogo zdru\xc5\xbeevalca ruskih de\xc5\xbeel je prevzela in si zagotovila Moskovska kne\xc5\xbeevina. Napet boj je spodkopaval mo\xc4\x8di mesta, vendar pa je le-to kljub vsemu v \xc4\x8dasu med 14. stoletjem in 15. stoletjem ostalo pomembno trgovsko, obrtni\xc5\xa1ko in kulturno sredi\xc5\xa1\xc4\x8de ter eno izmed najbolj razvitih starih ruskih mest._NEWLINE_V prvi polovici 15. stoletja - v \xc4\x8dasu vladavine Borisa Aleksandrovi\xc4\x8da Tverskega - je mesto do\xc5\xbeivelo zadnji vzpon kot sredi\xc5\xa1\xc4\x8de samostojne kne\xc5\xbeevine. Razcvetela se je gradnja. V kremlju (mestni utrdbi) je bila zgrajena kamnita kne\xc5\xbeja pala\xc4\x8da, druga po \xc4\x8dasu nastanka v Severovzhodni Rusi, pred njim je bila zgrajena le Bogoljubska pala\xc4\x8da, kamnit zvonik stolnice (1407), kamniti cerkvi Ivana Milostnega (1420) in cerkev Borisa in Hleba (1438)._NEWLINE_Ekonomski vzpon mesta so spremljale \xc5\xa1tevilne ekonomske vezi in diplomatske dejavnosti (potovanje Afanasija Nikitina, prisotnost predstavnika tverskega kneza v florentinskem koncilu). Leta 1485 je moskovska vojska zavzela mesto, knez Mihail Borisovi\xc4\x8d je zbe\xc5\xbeal v Litvo. Tverska kne\xc5\xbeevina je kot samostojna politi\xc4\x8dna tvorba prenehala obstajati ter se je priklju\xc4\x8dila v nastajajo\xc4\x8do Rusko centralizirano dr\xc5\xbeavo.'